**СПОРАЗУМ**

**између Европске уније и Републике Србије о учешћу Републике Србије у „Фискалису”, програму Уније за сарадњу у области опорезивања**

Европска комисија (у даљем тексту: Комисија) у име Европске уније,

са једне стране,

и

Влада Републике Србије (у даљем тексту: Србија),

са друге стране,

у даљем тексту: Стране

С ОБЗИРОМ на то да Оквирни споразум између Европске заједнице и Србије и Црне Горе о општим принципима учешћа Србије и Црне Горе у програмима Заједнице[[1]](#footnote-1) предвиђа да се одређени услови у вези са учешћем Србије у сваком појединачном програму, нарочито у вези са плаћањем финансијског доприноса, утврђују путем споразума, у облику Меморандума о разумевању, између Комисије и надлежних органа у Србији;

С ОБЗИРОМ на то да је програм „Фискалис” за сарадњу у области опорезивања успостављен Уредбом (ЕУ) 2021/847[[2]](#footnote-2) Европског парламента и Савета;

С ОБЗИРОМ на то да одређени услови који се односе на приступање треба да се дефинишу међународним споразумом између Уније и приступне земље;

С ОБЗИРОМ на то да у складу са чланом 5. тачке (а) и (б) првог подстава Уредбе (ЕУ) 2021/847, земље у процесу приступања, земље кандидати и потенцијални кандидати као и земље Европске политике суседства могу да учествују у складу са општим принципима и општим условима за учешће поменутих земаља у програмима Уније које је успостављено у њиховим оквирним споразумима и одлукама Савета за приступање, или у сличним споразумима, и у складу са одређеним условима који су наведени у споразумима између Уније и тих земаља;

ПРИЗНАЈУЋИ опште принципе који су наведени у Уредби (ЕУ) 2021/847 Европског парламента и Савета;

ПОТВРЂУЈУЋИ циљеве програма „Фискалис” да пружи подршку пореским органима и опорезивању како би се унапредило функционисање унутрашњег тржишта, подстакла конкурентност Уније као и лојална конкуренција унутар Уније, заштитили финансијски и економски интереси Уније и њених држава чланица, укључујући заштиту интереса од пореских превара, пореске евазије и избегавања плаћања пореза, и како би се побољшала наплата пореза;

СУ СЕ УСАГЛАСИЛЕ КАКО СЛЕДИ:

**Члан 1.**

**Област примене приступања**

Србија учествује као придружена земља и доприноси следећим деловима програма „Фискалис”, који се наводе у Уредби (ЕУ) 2021/847 Европског парламента и Савета од 20. маја 2021. године:

(а) у активностима које су наведене у тачкама (а), (б), (д), и (е) подстав 1. став 2. члана 7. Уредбе (ЕУ) 2021/847, осим у случају да учешће Србије није одговарајуће, имајући у виду природу или садржај активности;

(б) под условом да постоје релевантни законски услови, учешће у активностима подизања капацитета ИТ, као што је наведено у тачки (ц) подстав 1. став 2. и ст. 3. и 4. члана 7. Уредбе (ЕУ) 2021/847. Учешће у активностима почиње на дан за који се Стране усагласе.

**Члан 2.**

**Услови у вези са учешћем у програму „Фискалис”**

1. Србија учествује у активностима програма „Фискалис” у складу са условима који су утврђени у Оквирном споразуму између Европске заједнице и Србије и Црне Горе о општим принципима учешћа Србије и Црне Горе у програмима Заједнице и у складу са условима утврђеним у овом споразуму, у правним актима у члану 1. овог споразума, као и другим правилима која се односе на спровођење програма „Фискалис”, тј. њиховим најновијим верзијама.

2. Осим у случају да је другачије наведено у условима који се помињу у ставу 1. овог члана, правна лица основана у Србији могу да учествују у активностима програма „Фискалис” под условима који су једнаки условима који се примењују на правна лица која су основана у Унији, укључујући и поштовање рестриктивних мера ЕУ[[3]](#footnote-3).

3. Представници Србије имају право да учествују као посматрачи у Одбору који се наводи у члану 18. Уредбе (ЕУ) 2021/847 којом се успоставља програм „Фискалис”, и за теме које се односе на Србију, без права гласања.

4. Трошкове путовања и трошкове дневница који се односе на представнике и експерте из Србије када учествују као посматрачи у раду Одбора из члана 18. Уредбе (ЕУ) 2021/847 којом се успоставља програм „Фискалис” или на другим састанцима који се односе на спровођење програма „Фискалис”, Комисија рефундира по истом основу и у складу са процедурама које су на снази за представнике држава чланица Европске уније.

5. Србија предузима све неопходне мере, ако је потребно, како би се обезбедило да су роба и услуге које су купљене у Србији или увезене у Србију, а које су делимично или у потпуности финансиране у складу са споразумима о додели бесповратних средстава и/или уговорима који су закључени у циљу реализације активности у складу са овим споразумом, ослобођене плаћања царинских дажбина, увозних такси и других фискалних намета, укључујући и ПДВ, а који се примењују у Србији.

1. Енглески језик се користи за процедуре које се односе на захтеве, уговоре и извештаје, као и за друге административне аспекте Програма.

**Члан 3.**

**Финансијски допринос**

1. Учешће Србије или правних лица из Србије у програму „Фискалис” подлеже финансијском доприносу Србије у корист Програма и повезаних трошкова руковођења, извршења и оперативних трошкова у оквиру општег буџета Уније (у даљем тексту: буџет Уније). Правила која дефинишу финансијски допринос Србије су наведена у Анексу I.

2. Финансијски допринос има облик следећег износа:

(а) оперативни допринос; и

(б) накнада за учешће.

3. Финансијски допринос има облик годишње уплате у једној рати, и на плаћање доспева најкасније у мају.

4. Оперативни допринос обухвата оперативне трошкове и трошкове подршке Програма и додаје се апропријацијама за преузете обавезе и за плаћања на износе утврђене буџетом Уније који су коначно усвојени за програм „Фискалис”.

5. Оперативни допринос се заснива на кључу за допринос који је дефинисан као однос бруто домаћег производа (БДП) Србије по тржишним ценама и БДП-а Уније по тржишним ценама. БДП по тржишним ценама које треба применити утврђују посебне службе Комисије на основу најновијих података који су доступни за израчунавање буџета у години пре године у којој доспева годишње плаћање. Корекције овог кључа за допринос су утврђене у Анексу I.

6. Оперативни допринос се израчунава применом кључа доприноса, према корекцији, на апропријације за преузете обавезе утврђене буџетом Европске уније који је коначно усвојен за одговарајућу годину за финансирање програма „Фискалис”.

7. Накнада за учешће износи 4% годишњег почетног оперативног доприноса израчунатог у складу са ст. 5. и 6. овог члана и уводи се постепено као што је наведено у Анексу I. Накнада за учешће не подлеже ретроактивним корекцијама или исправкама.

8. Унија обезбеђује Србији информације у вези са њеним финансијским учешћем које су укључене у информацијама у вези са буџетом, рачуноводством, учинком и евалуацијом које се достављају органима Уније за буџетско извршење и завршно извештавање у вези са програмом „Фискалис”. Те информације се пружају уз дужно поштовање правила о поверљивости и заштити података Уније и Србије и не доводе у питање информације које Србија има право да добије према Анексу II.

9. Сви доприноси Србије или уплате из Уније, као и обрачун износа који доспевају или ће бити примљени, врше се у еврима.

**Члан 4.**

**Праћење, извештавање и евалуација**

1. Не доводећи у питање одговорности Комисије, Европске канцеларије за борбу против превара (ОЛАФ) и Европског ревизорског суда, у вези са праћењем и евалуацијом програма „Фискалис”, учешће Србије у програму „Фискалис” се континуирано прати на партнерској основи што укључује Комисију и Србију.

2. Правила у вези са добрим финансијским управљањем, укључујући финансијску контролу, повраћај средстава и друге мере против превара у вези са финансирањем Уније према овом споразуму, утврђена су у Анексу II.

**Члан 5.**

**Завршне одредбе**

1. Овај споразум ступа на снагу на дан када Стране обавесте једна другу о завршетку својих интерних процедура у ту сврху.

2. Овај споразум се примењује од 1. јануара 2023. године. Споразум остаје на снази онолико дуго колико је потребно за све пројекте и активности финансиране из програма „Фискалис”, све радње неопходне за заштиту финансијских интереса Европске уније и све финансијске обавезе које проистичу из спровођења овог споразума између Страна које треба завршити.

3. Европска унија и Србија могу привремено применити овај споразум у складу са својим интерним процедурама и законодавством. Привремена примена почиње од дана када су Стране обавестиле једна другу о завршетку својих интерних процедура неопходних у ту сврху.

4. Уколико Србија обавести Комисију која наступа у име Уније да неће завршити своје интерне процедуре неопходне за ступање на снагу овог споразума, овај споразум престаје да се привремено примењује на дан када Комисија прими ово обавештење, који представља датум престанка у сврху овог споразума.

5. Европска унија може обуставити примену овог споразума у случају неплаћања финансијског доприноса који Србија дугује, како је описано у тачки II Анекса I.

Комисија обавештава Србију о суспензији примене овог споразума званичним писмом обавештења, које ступа на снагу 15 дана након што Србија прими поменуто обавештење.

У случају да се примена овог споразума суспендује, правна лица основана у Србији немају право да учествују у поступцима доделе који још нису завршени када суспензија ступи на снагу. Поступак доделе сматра се завршеним када су преузете законске обавезе као резултат тог поступка.

Суспензија не утиче на правне обавезе преузете пре него што је суспензија ступила на снагу. Овај споразум наставља да се примењује на такве правне обавезе.

Европска унија обавештава Србију без одлагања када Комисија прими цео износ дугованог финансијског доприноса. Суспензија се укида са тренутним дејством након овог обавештења.

Од дана укидања суспензије, правна лица Србије поново испуњавају услове у поступцима доделе који су покренути после овог датума и у поступцима доделе који су покренути пре овог датума, за које нису истекли рокови за подношење пријава.

6. Свака Страна може да раскине Споразум у било ком тренутку обавештењем у писаној форми о намери да га раскине.

Раскид ступа на снагу три календарска месеца од датума када обавештење у писаној форми стигне до примаоца. Датум на који раскид ступа на снагу представља датум раскида у смислу овог споразума.

7. Када овај споразум престане да се привремено примењује у складу са ставом 5. или буде раскинут у складу са ставом 6. Стране су сагласне да:

(а) пројекти или активности у вези са којима су преузете правне обавезе током привремене примене и/или након ступања на снагу овог споразума, и пре него што овај споразум престане да се примењује или буде раскинут се настављају до њиховог завршетка под условима који су утврђени овим споразумом;

(б) годишњи финансијски допринос за годину N током које овај споразум престаје да се примењује привремено или је раскинут се плаћа у складу са чланом 3. овог споразума;

(ц) након године током које овај споразум престане да се привремено примењује, Србија, у случају приступања или рада на Заједничкој комуникационој мрежи/интерфејсу заједничког система (CCN/CSI) и њеним апликацијама, плаћа годишње трошкове исте, као свака земља која није придружена програму.

Комисија обавештава Србију о трошковима приступа и функционисања CCN/CSI и њених апликација што је пре могуће, а најкасније приликом објављивања првог позива за средства у финансијској години.

Стране уз заједничку сагласност решавају све друге последице раскида или престанка привремене примене овог споразума.

8. Анекси представљају саставни део овог споразума.

9. Овај споразум се може изменити само у писаној форми уз заједничку сагласност Страна. Ступањем на снагу измена и допуна следиће се иста процедура која се примењује за ступање на снагу овог споразума.

Сачињено у два примерка на енглеском језику.

|  |  |  |
| --- | --- | --- |
| Сачињено у Бриселу 5. јуна 2023. године  **ЗА ЕВРОПСКУ УНИЈУ** |  | Сачињено у Београду 5. октобра 2023. године  **ЗА ВЛАДУ РЕПУБЛИКЕ СРБИЈЕ** |
| **Герасимос ТОМАС**  Директор за порезе и царинску  унију |  | **Синиша Мали**  Министар финансија |

*АНЕКС I: Правила која уређују финансијски допринос Србије за програм „Фискалис” (2023-2027)*

*АНЕКС II: Добро финансијско управљање*

**Анекс I**

**Правила која уређују финансијски допринос Србије за програм „Фискалис” (2023-2027)**

**I. Израчунавање финансијског доприноса Србије**

(1) Финансијски допринос Србије програму „Фискалис” утврђује се на годишњем нивоу сразмерно, и уз износ који је на располагању сваке године у буџету Уније за апропријације за обавезе преузете за управљање, извршење и рад програма „Фискалис”.

1. Накнада за учешће која се наводи у члану 3. став 7. овог споразума плаћа се у следећим фазама:

2023. година: 1,5%;

2024. година: 2%;

2025. година: 2,5%;

2026. година: 3%;

2027. година: 4%.

(3) У складу са чланом 3. став 5. овог споразума, оперативни допринос који Србија треба да плати за своје учешће у програму „Фискалис” израчунава се за одговарајуће финансијске године применом корекције кључа доприноса.

Корекција кључа доприноса:

Усклађен кључ доприноса = кључ доприноса × коефицијент

Коефицијент који се користи за наведено израчунавање корекције за кључ доприноса је 0,65.

**II. Плаћање финансијског доприноса Србије**

(1) Комисија доставља Србији, у најкраћем могућем року, а најкасније приликом објаве првог позива за средства у финансијској години, следеће податке:

(а) износе апропријација за преузете обавезe у буџету Уније који су коначно усвојени за предметну годину за буџетске линије које покривају учешће Србије;

(б) износ накнаде за учешће из члана 3. став 7. овог споразума.

На основу свог Нацрта буџета, Комисија даје процену информација за наредну годину под тачкама (а) и (б) што је пре могуће, а најкасније до 1. септембра финансијске године.

1. Комисија објављује, а најкасније у априлу сваке финансијске године, позив за средства Србији у складу са њеним доприносом према овом споразуму.

Позив за средства предвиђа уплату доприноса Србије најкасније у року од 45 дана од објављивања позива за уплату средстава.

За прву годину спровођења овог споразума, Комисија ће објавити јединствени позив за уплату средстава у року од 60 дана од потписивања овог споразума.

(3) Србија плаћа свој финансијски допринос према овом споразуму у складу са тачком (II) овог Анекса. У случају да Србија не изврши плаћање у року, Комисија доставља службени допис опомене.

Свако кашњење у плаћању финансијског доприноса доводи до плаћања затезне камате од стране Србије на преостали износ од дана доспећа.

Каматна стопа за износе потраживања који нису плаћени до дана доспећа је стопа коју примењује Европска централна банка на своје главне послове рефинансирања, како је објављено у серији Ц „*Службеног листа Европске уније*”, на снази првог календарског дана месеца у који пада рок доспећа, увећано за три и по процентна поена.

У случају да је кашњење у плаћању доприноса такво да може значајно угрозити спровођење и управљање програмом „Фискалис”, Комисија суспендује учешће Србије у програму „Фискалис” након неизвршења плаћања, 20 радних дана након званичног дописа/опомене, не доводећи у питање обавезе Уније према већ додељеним уговорима о бесповратним средствима и/или уговорима који се односе на спровођење индиректних активности за које је Србија изабрана.

**Анекс II**

**Добро финансијско управљање**

***Заштита финансијских интереса и повраћај***

**Члан 1.**

Контроле и ревизије

**1**. Европска унија има право да, у складу са важећим актима једне или више институција или тела Уније и како је предвиђено релевантним споразумима и/или уговорима, спроводи техничке, научне, финансијске или друге врсте контрола и ревизија у просторијама било ког физичког лица које има пребивалиште или било ког правног лица са седиштем у Србији и које прима средства Европске уније, као и било ког трећег лица укљученог у извршење средстава Уније са пребивалиштем или седиштем у Србији. Такве контроле и ревизије могу обављати заступници институција и тела Европске уније, посебно Европске комисије и Европског ревизорског суда, или друга лица овлашћена од стране Европске комисије.

**2**. Заступници институција и тела Европске уније, посебно Европске комисије и Европског ревизорског суда, и друга лица овлашћена од стране Европске комисије, имају одговарајући приступ сајтовима, радовима и документима (и у електронској и папирној верзији) и свим информацијама потребним за обављање таквих ревизија, укључујући право на добијање физичке/електронске копије и извода из било ког документа или садржаја било ког медија података у поседу контролисаног физичког или правног лица или контролисаног трећег лица.

**3**. Србија не спречава нити поставља било коју посебну препреку за право уласка у Србију и приступ просторијама заступницима и другим лицима из става 2. по основу вршења њихових дужности из овог члана.

**4**. Контроле и ревизије могу се вршити, такође након суспензије примене овог споразума у складу са чланом 5. став 5. или његовог раскида, под условима утврђеним у важећим актима једне или више институција Европске уније или тела и како је предвиђено у релевантним споразумима и/или уговорима у вези са било којом законском обавезом за извршење буџета Европске уније коју је преузела Европска унија пре датума када је обустављена примена овог споразума у складу са његовим чланом 5. став 5, или раскид овог споразума ступа на снагу.

**Члан 2.**Борба против неправилности, превара и других кривичних дела која утичу на финансијске интересе Уније

**1**. Европска комисија и Европска канцеларија за борбу против превара (ОЛАФ) овлашћени су да спроводе административне истраге, укључујући провере и инспекције на лицу места, на територији Србије. Ове истраге се спроводе у складу са одредбама и условима утврђеним важећим актима једне или више институција Уније.

**2**. Надлежни органи Србије обавештавају Европску комисију или ОЛАФ у разумном року о свакој чињеници или сумњи коју су уочили у вези са неправилностима, преваром или другим незаконитим активностима које утичу на финансијске интересе Уније.

**3**. Провере и инспекције на лицу места могу се вршити у просторијама било ког физичког лица са пребивалиштем или правног лица основаног у Србији и примаоца средстава Уније, као и било ког трећег лица укљученог у извршење средстава Уније који је резидент или је основано у Србији.

**4**. Провере и инспекције на лицу места припрема и спроводи Европска комисија или ОЛАФ у блиској сарадњи са надлежним органом Србије којег одреди Влада Србије. Именовани орган се обавештава у разумном року унапред о предмету, сврси и правном основу провера и инспекција, како би могао да пружи помоћ. У том циљу, службена лица надлежних органа Србије могу да учествују у контролама и инспекцијским надзорима на лицу места.

**5**. На захтев органа Србије, провере и инспекције на лицу места могу се обављати заједно са Европском комисијом или ОЛАФ-ом.

**6**. Представници Комисије и особље ОЛАФ-а имају приступ свим информацијама и документацији, укључујући компјутерске податке, о одређеним активностима које су потребне за правилно спровођење провера и инспекција на лицу места. Они могу, нарочито, копирати релевантне документе.

**7**. Када се лице, субјект или неко треће лице опире провери или инспекцији на лицу места, органи Србије, поступајући у складу са националним правилима и прописима, пружају помоћ Европској комисији или ОЛАФ-у, како би им омогућили да испуне своју дужност у вршењу контроле или инспекције на лицу места. Ова помоћ укључује предузимање одговарајућих мера предострожности у складу са националним законом, посебно у циљу заштите доказа.

**8**. Европска комисија или ОЛАФ обавештава органе Србије о резултатима таквих провера и инспекција. Конкретно, Европска комисија или ОЛАФ пријављује надлежном органу Србије у најкраћем могућем року сваку чињеницу или сумњу у вези са неправилностима коју су приметили током провере или инспекције на лицу места.

**9**. Не доводећи у питање примену српског кривичног закона, Европска комисија може изрећи административне мере и казне правним или физичким лицима Србије која учествују у спровођењу програма или активности у складу са законодавством Европске уније.

**10**. У циљу правилне примене овог члана, Европска комисија или ОЛАФ и надлежни органи Србије редовно размењују информације и, на захтев једне од страна овог споразума, саветују једни друге.

**11**. У циљу олакшавања ефикасне сарадње и размене информација са ОЛАФ-ом, Србија одређује контакт тачку.

**12**. Информације размењене између Европске комисије или ОЛАФ-а и надлежних органа Србије одвија се уз дужно поштовање захтева поверљивости. Лични подаци укључени у размену информација су заштићени у складу са важећим правилима.

**13**. Власти Србије сарађују са Европским јавним тужилаштвом како би му омогућиле да испуни своју дужност да истражује, кривично гони и изриче пресуде починиоцима и саучесницима у кривичним делима која утичу на финансијске интересе Европске уније у складу са важећим законодавством.

**Члан 3.**  
Повраћај и извршење

**1**. Одлуке Европске комисије којима се намеће новчана обавеза правним или физичким лицима с изузетком држава у вези са потраживањима која проистичу из програма „Фискалис” се извршавају у Србији. Решењу се прилаже налог за извршење, без икакве друге формалности осим провере веродостојности решења од стране националног органа који је за ову сврху одредила Влада Србије. Влада Србије саопштава Комисији и Суду правде Европске уније одлуку о именовању свог националног тела. У складу са чланом 4. Анекса II, Европска комисија има право да такве извршне одлуке саопшти директно лицима са пребивалиштем и правним лицима основаним у Србији. Извршење се одвија у складу са законом и правилима Србије.

**2**. Пресуде и налози Суда правде Европске уније донети уз примену арбитражне клаузуле садржане у уговору или споразуму у вези са програмима, активностима, акцијама или пројектима Уније, извршни су у Србији на исти начин као и одлуке Европске комисије из става 1. овог члана.

**3**. Суд правде Европске уније је надлежан да преиспитује законитост одлуке Комисије из става 1. и да обустави њено извршење. Међутим, за притужбе да се извршење спроводи на неправилан начин надлежни су судови Србије.

**Члан 4.**

Комуникација и размена информација

Институције и тела Европске уније укључена у спровођење програма „Фискалис”, или у контролу над тим програмом, имају право да директно комуницирају, укључујући и путем система електронске размене, са сваким физичким лицем са пребивалиштем или правним лицем са седиштем у Србији и који прима средства Уније, као и било којим трећим лицем укљученим у извршење средстава Уније са пребивалиштем или оснивањем у Србији. Таква лица, субјекти и стране могу директно институцијама и телима Европске уније доставити све релевантне информације и документацију коју су обавезни да доставе на основу законодавства Европске уније које се примењује на програм Уније и уговора или споразума закључених ради спровођења тог програма.

1. Сл. лист ЕУ бр. 192, 22.07.2005, стр. 29 [↑](#footnote-ref-1)
2. Сл. лист ЕУ бр. 188, 28.05.2021, стр. 1-17 [↑](#footnote-ref-2)
3. Рестриктивне мере ЕУ су усвојене у складу са чланом 29. Уговора о Европској унији или чланом 215. Уговора о функционисању Европске уније. [↑](#footnote-ref-3)